MPG เปิดซิลลิ่ง! หลังโยนบิ๊กล็อตให้ “อัยดา ชินวัตน์” เสริมแกร่งค้าปลีกหนุนผลงานโต
MPG เปิดซิลลิ่ง! หลังโยนบิ๊กล็อตให้ “อัยดา ชินวัตน์” เสริมแกร่งค้าปลีกหนุนผลงานโต
8 ม.ค. 2564

ผู้สื่อข่าวรายงานว่า ราคาหุ้น บริษัท เอ็มพีจี คอร์ปอเรชั่น จำกัด (มหาชน) หรือ MPG ณ เวลา 10.15 น. อยู่ที่ระดับ 0.48 บาท บวก 0.11 บาท หรือ 29.73% สูงสุดที่ระดับ 0.48 บาท ต่ำสุดที่ระดับ 0.48 บาท ด้วยมูลค่าการซื้อขาย 4.31 ล้านบาท

โดยปัจจัยที่คาดว่าส่งผลให้ราคาหุ้น MPG ปรับตัวเพิ่มขึ้นต่อจากวานนี้ มาจากกรณีการรายงานซื้อขายหุ้นบิ๊กล็อตเมื่อวานนี้ (7 ม.ค.) เป็นสัดส่วน 17.08% นั้น เป็นการขายหุ้นของ นางกิตติ์ยาใจ ตรีเอกวิจิตร จำนวน 167 ล้านหุ้น หรือ 17.08% ให้กับ นางสาวอัยดา ชินวัตน์ ทำให้นางสาวอัยดา เข้ามาถือหุ้นในบริษัทเป็นสัดส่วน 17.08% ขณะที่นางกิตติ์ยาใจ จะมีสัดส่วนถือหุ้นในบริษัทลดลงเป็น 0.03% จากเดิม 17.11%
สำหรับสาเหตุที่มีการเปลี่ยนแปลงผู้ถือหุ้นรายใหญ่ เพื่อที่จะเข้ามาช่วยบริหาร และเสริมสร้างธุรกิจของบริษัทด้านค้าปลีกให้แข็งแกร่งยิ่งขึ้น รวมถึงการแก้ไขปัญหาผลการดำเนินงานของบริษัทเพื่อให้เกิดประโยชน์สูงสุดแก่ผู้ถือหุ้น
อนึ่ง เมื่อวานนี้มีรายการบิ๊กล็อตหุ้น MPG 2 รายการ จำนวน 167 ล้านหุ้น มูลค่าซื้อขาย 50.10 ล้านบาท เทรดในราคาเฉลี่ยหุ้นละ 0.30 บาท ต่ำกว่าราคาบนกระดานเทรดหลักปิดตลาดที่ 0.37 บาท